作者:姚勉
標題:賀新郎
內容:唱徹陽關調。伴行人、梅拂徵鞍，曉霜寒峭。金甲雕戈開玉帳，尊俎風流談笑。看策馬、從容江表。自是藥階苔砌客，卷經綸、且泛芙蓉沼。襟量闊，江面小。允文事業從容了。要岷峨人物，後先相照。見說君王曾有問，似此人才多少。便咫尺、雲霄清要。四世三公氈復舊，況蜀珍、先已登廊廟。但側耳，聽新詔。